system
Răspunde în limba română, în stilul Wikipedia, cat mai corect gramatical.
user
Spune-mi tot ce știi despre Ion Flueraș.
assistant
Ion Flueraș (sau Ioan Flueraș, Ioan Fluieraș) (n. 2 noiembrie 1882, Chereluș, comitatul Arad – d. 7 iunie 1953, Gherla, Regiunea Cluj) a fost un om politic social-democrat și lider sindical român din Arad, de meserie rotar.

Biografie
Primii patru ani de școală i-a urmat la școala confesională română unită din Chereluș. Din lipsa mijloacelor materiale, părinții l-au dat ucenic la un meșter din Pâncota. În anul 1901 a absolvit examenul de calfă, fapt care i-a dat dreptul de a se angaja ca lucrător calificat.

A trăit între anii 1903-1918 la Budapesta.

Activitate politică
Între 1918 - 1920 a fost membru în Consiliul Dirigent al Transilvaniei și Banatului, în care a deținut portofoliul sănătății. A redactat ziarul Tribuna Socialistă. Neînțelegându-se cu socialiștii din Vechiul Regat, a preferat să candideze la alegerile din 1928 pe listele Partidului Național Țărănesc, fiind ales deputat din partea acestei formațiuni. A fost președinte al Confederației Generale a Muncii începând cu 1926 și până în 1938, când sindicatele au fost interzise în România.

A fost arestat de autoritățile comuniste în iunie 1948 și condamnat la 15 ani temniță grea pentru „crimă de înaltă trădare”. A fost omorât în închisoarea din Gherla în 1953 de către deținuții Constantin Juberian și Ștefan Rek. Primul a fost condamnat la moarte și executat în 1954, iar al doilea a fost condamnat la 12 ani de închisoare.

Unul din memorialiștii detenției de la Închisoarea Gherla, Timofei Mândru, a relatat circumstanțele morții lui Ion Flueraș: „Cei trei deținuți - Juberian, Rek și Henteș - în acea noapte de iunie 1953, în care le-a fost înmânat deținutul Ion Flueraș, în acea celulă de la parterul celularului C (mare), începând de pe la jumătatea nopții și până dimineața n-au făcut altceva decât să-l bată și să-l schingiuiască pe fostul lider al social-democrației din țara noastră. L-au bătut în fel și chip pe bietul Ion Flueraș, care avea vârsta de vreo 75 ani. L-au bătut peste întreg corpul cu pumnii, cu cozi de mătură, cu bocancii și cu un ciorap gros și lung umplut cu nisip”.

Note

Bibliografie 
 Sorin Radu: Ion Flueraș (1882–1953) – Social-democrație și sindicalism, Nemira & Co, 2007. ISBN 978-973-569-948-2

Legături externe 
 Fișa matricolă penală a lui Ion Flueraș , Memorialul Victimelor Comunismului
 Sorin Radu: Lichidarea social-democrației în România , în: Annales Universitatis Apulensis - Series Historica, 1/2006.
 Serial: Sfintii inchisorilor Ion Flueras-drumul unui militant de stanga catre Dumnezeu, 15 octombrie 2007, Cezarina Barzoi, Ionut Baias, HotNews.ro

Nașteri în 1882
Nașteri pe 2 noiembrie
Decese în 1953
Decese pe 7 iunie
Bănățeni
Membri ai Consiliului Național Român Central
Delegați la Marea Adunare Națională de la Alba Iulia
Membri ai Marelui Sfat Național Român
Membri ai Consiliului Dirigent
Deținuți politici români
Români greco-catolici
Români decedați în închisorile comuniste
Socialiști români
Membri PNȚ
Victime ale regimului comunist din România